***Авторы:*** Қошқарбай Ұмсынай. 10 сынып оқушысы

***Мұғалімі:*** Омарова Шарида Хафизовна,

педагог-зерттеуші, қазақ тілі мен әдебиеті мұғалімі

 СҚО Қызылжар ауданы «Парасат» мектеп-лицейі

**Эссе**

**Менің мектебім**

*Мектеп – кеме, білім – теңіз.*

Шынында да, осы айтылған ойда терең мағына жатыр. Кемеге мініп, білім теңізінде аттай он бір жыл бойы саналы тәрбие мен сапалы білім аламыз. Он бір жыл бойы кішкентай бүлдіршін шағымыздан ер жеткенге дейін оқушының бойына ұлағатты ұстаздар білім нәрін егеді. Ата – аналарымыз осынау уақыт аралығында өздерінің ата-аналық парыздарын орындап, қамқорлықтарын аямайды.

Бүгін мен осы ойтолғауды жазу үстінде қатты ойға қалып отырмын. Себебі осыған дейін көпшілігіміз мүмкін мектептің, білімнің қадірін түсінбеген де шығармыз.

Өткен оқу жылының төртінші тоқсанынан бастап елдегі орнаған жағдайға байланысты қашықтан оқи бастадық. Қашықтан оқу әлі де жалғасып келеді. Басқаларын білмеймін, өз басым қашан да есігін айқара ашып, қүшақ жая қарсы алатын алтын ұя мектебімді сағындым. Білімнің бұлағы іспетті көрінетін ақ жарқын ұстаздарым, ақылшым – сынып жетекшім, бірге сыр шертісетін сыныптастарым, айта берсем білім жолындағы жаныма жақын адамдардың бәрін аңсап жүрмін.

«Қолда барда алтынның қадірі жоқ» деген сөзді әжемнің аузынан жиі еститінмін. Міне, дана халқымның аузынан шыққан осы бір ұлағатты, мағынасы тереңде жатқан сөз бүгінгі жағдайға байланысты айтылғандай көрінеді. Дүниенің қадірін енді біле бастадық. Достарыммен тек ғаламтор желісінде ғана байланысқа шыға аламын. «Шіркін, мектепке барсақ қой!», «Мектепте өткізген қызықты кезеңдерімізді жиі еске аламын», «Мектепті сағындық қой» деген сияқты ойларды достарым соңғы кезде көптеп айтып жүр.

Дәл бүгін эссе жазуға мүмкіндік берілгеніне тәңіріме өте ризамын. Ойша болсын өткенді көз алдыма елестете отырып, мектебіме саяхат жасаймын. Мектебім биік, алыстан қол бұлғап шақыратындай, әсем түске боялған, жан-жағына шырша, қарағай ағаштары егілген зәулім ғимарат.

Баспалдақтан аттап кіре берісте құлаққа жағымды әуен үнемі ойнап тұрады. Осы әуендерден мен С.Тұрысбековтың «Көңіл толқыны» күйі ұнататынмын. Сабақтан соншалықты шаршап шыққанда осы күйдің әуенін естісең, денең балбырап, шаршағаныңды әбден ұмытасың.

Кішкентай кезімнен балалар музыка мектебінің домбыра класында сабақ алғандықтан, ұлттық аспаптардың әуенін қатты ұнатамын. Мектепте оқыған кездерімде түрлі шығармашылық кештерге, әдеби сайыстарда өнерімді көрсеткенім қазіргі күнде естелік болып отыр. «Құлақтан кіріп, бойды алар, Тәтті ән мен жақсы күй. Көңілге түрлі ой салар, әнді сүйсең менше сүй», - деп Абай атамыз айтқандай, желтоқсан айындағы мерекелерде, мектептің салтанатты жиындарында өз басым ән айтқанды ұнатамын.

Өткен жылғы желтоқсан айында Тәуелсіздік күні қарсаңында ұйымдастырылған мектепішілік кеште жүргізуші болған едім. Мектеп фойесінде патриоттық әндер шырқалып, желтоқсан құрбандарына өлеңдер арналған.

Биылғы оқу жылында мектебімнің гүлденуіне атсалысқандай айтулы жаңалық болды. Мектеп мұражайының ашылуы – ұлы оқиға деп айтуға болады. Міне, мектепке кірген бетте алдыңнан Бескөл ауылының тарихынан сыр шертетін, Солтүстік аймақтың Тәуелсіздік жылдарында өсіп-өнуін көрсететін экспонаттардың мұражайға жиналуы оқушыға ғана емес, саналы адамдардың көкірегіне түрлі ой салады. «Неткен сұлу, неткен көркем, Мынау менің туған өлкем», - деген Ө.Тұрманжанов ақынның өлеңі осы орайда ойыңа еріксіз оралады.

Мұражай бірнеше бөлімнен тұрады. Елдің өткені мен бүгінгісін көрсетіп тұрған осынау бір істен «Рухани жаңғыру» бағдарламасын халықтың өміріне енгізген елбасының көрегендігін көруге болады.

Бағдарламаның «Туған жер» жобасының ауқымы кең. «Патриотизм кіндік қаның тамған жеріңе, өскен ауылыңа, қалаң мен өңіріңе, яғни туған жеріңе деген сүйіспеншіліктен басталады. Сол себепті, мен «Туған жер» бағдарламасын қолға алуды ұсынамын», - деген болатын Н. Назарбаев Халыққа Жолдауында.

Жоба «Тәрбие және білім» – қазақстандық патриотизм рухымен үйлесе дамыған тұлғаны тәрбиелеуді алдына мақсат етіп қойып отыр. Ендеше елдің ертеңі – жастар десек, ертеңімізді бүгін ойлағанымыз өте орынды. Патриоттық рухта тәрбиеленген мектеп оқушысы болашақта елі үшін күресе алады. Мұражай материалдарында өлкемізге еңбегі сіңген адамдардың қатарында Манап Ысқақызы мен Сақып Рақымжанқызы апаларымыз жөнінде мағлұматтың қойылғанына қуандым. Себебі осыған дейінгі мектеп мұражайында апаларымыздың білім беру, өнер саласындағы еңбектерімен таныс едім.

Болашақта мұражайдың толықтырыла түсетініне кәміл сенімдемін.

Алда жарқын болашақ, шұғылалы күндер күтіп тұр. Мектебіммен қауышатын күндер де алыс емес деген үміттемін.

Ойымды жүрек түбінде жатқан өлең шумақтарыммен аяқтағым келеді:

«Мектебім – құт мекенім,

Асығып саған қашан жетер екенмін.

Есімде әрбір күндерің,

Болашағың зор екенін білемін.

Мектебім, күт мені, күт!».